Okresná prokuratúra Trnava 
Vajanského 22, 918 67 Trnava 1 	

Sp. zn. : 2 Pv 919/14/2207	Trnava, 10.4.2015
EEČ : 2-21-86-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b, písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Trnava
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 1, ods.  3  písm. b), písm. c) Trestného zákona, ktorého sa dopustil na tom skutkovom základe, že 
hoci mu zo zákona o rodine vyplývala vyživovacia povinnosť voči svojmu synovi maloletému XXXXX, nar. XXXXX, bytom u matky XXXXX, ktorej rozsah bol stanovený rozsudkom Okresného súdu Trnava č.k. 14C 136/02-50 zo dňa 22.06.2005, právoplatným dňa 24.06.2005, tak, že je povinný prispievať na výživu mal. XXXXX vo výške 1.000,- Sk mesačne (33,19 €) vždy do 15-teho dňa v mesiaci vopred k rukám matky XXXXX, trvalo bytom XXXXX, XXXXX, prechodne bytom XXXXX, XXXXX hoci vedel o existencii svojej vyživovacej povinnosti,  túto si pravidelne a v plnej výške neplnil od 18.09.2012 až doposiaľ, čím mu vznikol dlh na bežnom výživnom vo výške 762,51 €, pričom v prechádzajúcich dvadsiatich  štyroch mesiacoch bol podmienečne prepustený z výkonu trestu odňatia slobody, ktorý mu bol uložený za prečin zanedbania povinnej výživy podľa § 207 ods. 1, ods. 3 písm. a), písm. b) Trestného zákona a to uznesením Okresného súdu v Trnave, č.k. 6PP/95/2012 zo dňa 18.09.2012,

lebo zanikla trestnosť činu

Odôvodnenie:
Uznesením vyšetrovateľa Okresného riaditeľstva Policajného zboru v Trnave, odboru  kriminálnej polície Trnava, sp. zn. ČVS: ORP-1438/4-VYS-TT-2014 zo dňa 31.12.2014 bolo podľa § 206 ods. 1 Trestného poriadku vznesené obvinenie XXXXX pre prečin  zanedbania povinnej výživy podľa § 207 ods. 1, ods. 3 písm. b), písm. c) Trestného zákona s poukazom na § 138 písm. b) Trestného zákona na  tom skutkovom základe, ako je uvedené vo výrokovej časti tohto uznesenia.

V priebehu vyšetrovania boli k veci vypočutí obvinený XXXXX a  poškodená XXXXX a zároveň boli zadovážené listinné doklady a to rozsudok Okresného súdu Trnava, sp. zn. 14C/136/2002 zo dňa 22.06.2005, právoplatný dňa 24.06.2005, rozsudok Okresného súdu Trnava sp.zn. 7T/112/2007 zo dňa 31.07.2007, právoplatný toho istého dňa, rozsudok Okresného súdu Trnava sp.zn. 3T/141/2008 zo dňa 16.06.2009, právoplatný dňa 19.06.2009, trestný rozkaz Okresného súdu Trnava sp.zn. 30T/77/2009 zo dňa16.09.099, právoplatný dňa 10.10.2009, uznesenie Okresného súdu Trnava o podmienečnom prepustení sp.zn. 6PP/95/2012 zo dňa 18.09.2012, rodný list mal. XXXXX a potvrdenie o návšteve školy. Ďalej boli zadovážené listiny k osobe XXXXX - správa Sociálnej poisťovne Trnava, správy z Úradu práce, sociálnych vecí a rodiny Trnava, správa o vlastníckych vzťahoch obvineného, odpis registra trestov, napokon tiež správy o povesti na obvineného. 

	Na základe zistených dôkazov bolo dostatočne preukázané, že obvinený XXXXX sa dopustil prečinu zanedbania povinnej výživy podľa § 207 ods. 1, ods. 3 písm. b), písm. c) Trestného zákona s použitím  § 138 písm. b) Trestného zákona.

Obvinený XXXXX vo svojej výpovedi dňa 22.01.2015 uviedol, že ku skutku, z ktorého je obvinený, sa dobrovoľne priznáva. Momentálne je nezamestnaný, nemá žiaden príjem. Je pravdou, že má vyživovaciu povinnosť voči svojmu synovi XXXXX a túto si neplní od októbra roku 2012, odkedy bol prepustený z výkonu trestu z Hrnčiaroviec nad Parnou. Tu si odpykával trest za neplnenie výživného a za úverový podvod. V mesiaci október 2014 zaslal poškodenej XXXXX sumu 200,- €. Vie, že dlh na výživnom je vo výške 729,32 € a ak si nájde nejaké zamestnanie, určite ho splatí.

Dňa 10.02.2015 bola opätovne vypočutá svedkyňa - poškodená XXXXX, ktorá potvrdila, že obvinený jej dňa 27.10.2014 poslal sumu vo výške 200,- €, odvtedy jej neposlal ani euro a do dnešného dňa jej obvinený dlhuje na výživnom sumu 729,32 €.

Dňa 03.03.2015 bola telefonicky kontaktovaná poškodená XXXXX, ktorá potvrdila, že obvinený vyplatil dlžnú sumu v plnej výške, teda 762,51 €, dňa 27.02.2015.

Zároveň boli do vyšetrovacieho spisu doložené fotokópie poštových peňažných poukazov, z ktorých bolo zistené, že obvinený XXXXX zaplatil poškodenej sumu 200,- eur dňa 27.10.2014 a sumu 762,51 eur dňa 27.02.2015. 

Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

	V zmysle § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Vykonaným dokazovaním a to svedeckou výpoveďou poškodenej, a najmä priloženými poštovými poukážkami bolo preukázané, že obvinený dodatočne zaplatil celé dlžné výživné a tak si splnil svoju povinnosť uloženú mu zákonom o rodine, pričom predchádzajúce neplatenie vyživovacej povinnosti nemalo na oprávnené deti trvalo nepriaznivé následky, v dôsledku čoho zanikla trestnosť činu. 

	Z týchto dôvodov som rozhodla tak, ako je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Erika Bašová
prokurátorka